Ritratt provdut minn SPiteri Lucas Entertainment  Il-preżentaturi ta' Net Television, Dulcima Aquilina u Marco A. Calleja, il-kantanti Janvil, Ludwig Galea, Vince Fabri u l-impersonator ta' Elvis Presley, Josuel Grecht flimkien mal-balancing artist Alfred Mifsud se jkunu fost il-mistiedna ewlenin fl-ewwel programm ta' The Entertainers, il-varjetà televiżiva tas-Sibt filgħaxija, li tirritorna għas-seba' staġun fuq Net Television mil-lejla fit-8.30pm. Bi preżentazzjoni ta' Corazon Mizzi u Victorio Gauci, "The Entertainers" iwasslilkom sagħtejn u nofs ta' spettaklu b'divertiment garantit flimkien mal-band residenti mmexxija minn Mark Spiteri Lucas u bosta artisti mistiedna. Fuq kollox ir-rebħ ta' rigali kbar u mill-isbaħ. Minn dan l-istaġun The Entertainers se jiċċelebra memorji minn deċenji li għaddew u li llum huma biss tifkiriet. Hekk matul kull programm, il-mistiedna flimkien mal-band residenti se joħduna fuq vjaġġ lejn żewġ deċenji partikolari kull darba. Fuq liema epoka ħa jiffukaw matul l-ewwel programm? Minbarra l-mużika, l-ingredjenti ewlenin wara s-suċċess tal-programm, ikompli l-logħob bejn il-mistiedna li żgur għandhom iqanqlu tbissima fuq fomm it-telespettatri. Attrazzjonijiet oħra jinkludu l-Cocktail Bar ma' James Aquilina, Fashion Time b'pariri siewja dwar il-moda femminili minn Josette Sciberras.